**Flertallet av norske journalister krever aldri innsyn**

**60 prosent av journalistene her i landet har ikke benyttet den nye offentlighetsloven – som kom for fire år siden. Nesten ingen kjenner miljøinformasjonsloven.**

Det viser en spørreundersøkelse foretatt av SKUP blant et utvalg av medlemmene i Norsk Journalistlag.

40 prosent bruker offentlighetsloven, men det er store variasjoner knyttet til hvor de jobber: I regional- og lokalaviser har nærmere 60 prosent av journalistene brukt loven. Til sammenligning gjelder dette bare 5 prosent av journalistene i magasiner og 25 prosent av journalistene i tv.

Blant dem som bruker loven, svarer 17 prosent at de bruker den ukentlig eller oftere, 33 prosent svarer månedlig og 50 prosent svarer sjeldnere.

Færre frilansere bruker loven enn fast ansatte. De frilanserne som bruker loven gjør det sjeldnere enn de som er fast ansatt.

**Flertallet mener loven ikke er relevant**

Av dem som har svart at de ikke har brukt loven, begrunner om lag 70 prosent dette med at den ikke er relevant i arbeidet deres. 26 prosent svarer at de kjenner loven for dårlig, og i underkant av 5 prosent svarer at de ikke har tid.

**Blant dem som bruker loven svarer:**

* Nesten halvparten at de aldri har brukt Offentlig elektronisk postjournal (OEP). Frilansere kommer her dårligere ut enn fast ansatte.
* 71 prosent at de har opplevd å få helt eller delvis avslag på sine innsynskrav. Av disse klager hele 74 prosent alltid eller noen ganger.

Av dem som ikke klager, er hovedbegrunnelsen at journalister kan for lite om loven. Vel 52 prosent av disse begrunner uteblitte klager med at de kan for lite om loven.

Nesten 63 prosent av journalistene kjenner heller ikke til standard klagebrev som finnes på [www.offentlighet.no](http://www.offentlighet.no). Også her kommer frilansere dårligere ut enn fast ansatte.

**Miljøinformasjonsloven – hva er det?**

Bruken av miljøinformasjonsloven er så å si ikke-eksisterende i norsk presse. Ifølge undersøkelsen er den ubrukt av nesten 97 prosent. 59 prosent begrunner dette med at loven er irrelevant i arbeidet deres, 38 prosent at de har for lite kunnskap om den, mens 3 prosent svarer at de ikke har tid.

Av de få journalistene som svarer at de har brukt loven, har over 90 prosent brukt den sjeldnere enn månedlig.

Undersøkelsen ble sendt til 3605 tilfeldige medlemmer av Norsk Journalistlag på e-post. 952 personer har svart. Det gir en svarprosent på drøye 26.

*Faglig konsulent for undersøkelsen har vært NJ-advokat Ina Lindahl Nyrud som har gjennomført undersøkelsen i samarbeid med Ina Gundersen, nestleder i SKUP. I tillegg har Gunhild Mohn og Tore Sjølie fra NJ bistått i arbeidet.*